Springbok-seisoenkaartjies vir die eerste keer beskikbaarFoto: SA Rugby ŉ Unieke Springbok-seisoenkaartjie is bekendgestel om die span die grootste hupstoot ooit te gee wanneer hulle later vanjaar in Japan teen wêreldspanne te staan kom. Ondersteuners sal op 20 Julie die Rugby-kampioenskapwedstryd teen die Wallabies by Ellispark kan bywoon en die finale tuiswedstryd teen Argentinië by Loftus Versfeld (17 Augustus) met ŉ enkele aankope van R900. Albei stadions sal ook hul laer-hoofpawiljoenkaartjies teen goedkoper pryse verkoop as deel van dié spesiale aanbod. Die seisoenkaartjies sal van 1 April te koop aangebied word. Die samewerking tussen die twee gasheer-unies, die Goue Leeus en Blou Bulle, is ontwerp in vennootskap met SA Rugby en spanborge om ŉ spesiale afskeid vir die span te reël. Die seisoenkaartjie bied ŉ afslag van R550 op die normale prys. “Ons het slegs twee tuistoetse in 2019 en ons wil albei wedstryde uitverkoop om vir die span die beste moontlike hupstoot te gee wanneer hulle in Japan gaan speel,” het Jurie Roux, uitvoerende hoof van SA Rugby, gesê. “Daar is beperkte geleenthede om vanjaar die Springbokke tuis te sien speel. Hierdie [seisoenkaartjie] is nog nooit vantevore aangebied nie en ons hoop Springbok-ondersteuners sal die geleentheid aangryp om albei toetse by te woon om Rassie, Siya en die span te ondersteun.” Kaartjies vir individuele toetse sal soos gewoonlik beskikbaar wees en pryse begin teen R100 per kaartjie by elke stadion. Die unieke seisoenkaartjie is eerste kom, eerste maal solank as wat die voorraad hou. “Twee toetse wat uitverkoop sal wonderlik wees voor ons vertrek,” het Springbok-afrigter Rassie Erasmus gesê. “Dis ŉ ongelooflike ervaring as ŉ Springbok om op die veld uit te draf voor ŉ volgepakte Suid-Afrikaanse stadion en die span put energie daaruit. Dit gaan vir ons baie spesiale geleenthede wees en die res van die tyd gaan ons vanjaar oorsee wees. Ons sien al reeds uit na die unieke atmosfeer wanneer Emirates Airline Park volgepak is en ŉ herhaling van die ongelooflike Loftus-atmosfeer van 2018. Ons hoop ons sien julle almal daar.” Die seisoenkaartjie kan van 1 April aanlyn gekoop word by www.ticketpros.co.za of die kaartjiekantore. Volledige prysreeks: 20 Julie: Springbokke v Australië (Emirates Airline Park): R100, R350, R650, R900 (spesiale aanbod), R950 17 August: Springbokke v Argentinië (Loftus Versfeld): R100, R450, R600, R650, R700, R800, R900 (spesiale aanbod)